SKRIFTLIG FORESPØRGSEL E-1912/99

af Konstantinos Hatzidakis (PPE-DE) til Kommissionen

(29. oktober 1999)

Om: Dårlig udførelse af vejforbindelser som finansieres under den anden fællesskabsstøtteramme for Grækenland

I sit svar på mit tidligere spørgsmål (P-3016/98)(1) erkender Kommissionen, at der findes store problemer på grund af den dårlige kvalitet af de vejforbindelser, som bygges i Grækenland med finansiering under den anden fællesskabsstøtteramme, og den bekræftede, at den ville følge dette spørgsmål opmærksomt, og at den om nødvendigt ikke ville undlade at anvende de relevante lovgivningsmæssige bestemmelser.

Kommissionen bedes oplyse, og den råder over nyere oplysninger vedrørende det samlede omfang af dårligt udført arbejde i forbindelse med projekter, som gennemføres i Grækenland med samfinansiering under den anden fællesskabsstøtteramme, og om det fremgår af disse oplysninger, at omfanget af det dårligt udførte arbejde er blevet mindre, og at Grækenland i alle tilfælde har foretaget de nødvendige skridt for at udbedre dette arbejde? Hvis dette ikke er tilfældet, bedes Kommissionen oplyse, hvad den har til hensigt at gøre, for at dette omfattende spørgsmål nu kan blive imødegået seriøst og for at ansvaret kan blive placeret, hvor det er påkrævet?

(1) EFT C 297 af 15.10.1999, s. 42.

Supplerende svar afgivet på Kommissionens vegne af Michel Barnier

(18. februar 2000)

Det fremgår af oplysninger modtaget fra de græske myndigheder, at en uafhængig kvalitetskontrolmyndighed (ESPEL) har undersøgt 1025 projekter blandt alle de, der finansieres i Grækenland under den anden fællesskabsstøtteramme for perioden 1994-1999, og herunder også vejbygningsprojekter. I forbindelse med 1189 kontrolbesøg fra myndigheden reelt indledte sin aktivitet (januar 1998) til juni 1999, er halvdelen af projekterne blevet stikprøvekontrolleret, og det resterende antal har været genstand for en systematisk kontrol mellem oktober 1998 og juni 1999.

Resultaterne er som følger: 224 projekter er i orden eller udviser visse mangler, der vil blive rettet af de pågældende entreprenører (1. kategori af projekter). 272 projekter udviser væsentlige mangler, der ikke har sikkerhedsmæssige konsekvenser, men som vil medføre øgede vedligeholdelsesudgifter: disse yderligere udgifter vil blive fratrukket betalingerne til de pågældende entreprenører (2. kategori af projekter). 19 af de kontrollerede projekter udviser graverende mangler, der ikke kan rettes. De pågældende projekter vil skulle genudføres af de pågældende entreprenører for disses regning (3. kategori af projekter).

Kommissionen finder, at det endnu er for tidligt ud fra de foreliggende oplysninger at kunne udtale, at der har fundet en forbedring af kvaliteten i arbejderne sted. Kommissionen er dog overbevist om, at indførelsen af kontrolmyndigheden ESPEL på længere sigt vil føre til en positiv udvikling af denne situation.

Som reaktion på de forskellige rapporter fra ESPEL har de græske myndigheder truffet følgende foranstaltninger. Som allerede meddelt videregiver det græske økonomiministerium alle ESPEL-enkeltrapporter vedrørende de projekter, hvor der er tale om mangler, til de relevante offentlige forvaltninger og anmoder disse om at anvende de relevante lovmæssige bestemmelser. Herudover videresender ministeriet for projekter af ovennævnte 2. og 3. kategori også materialet til inspektørerne for offentlige arbejder, således at disse kan kontrollere de offentlige forvaltningers opfølgning af sagen, navnlig hvad angår anvendelsen af de relevante lovmæssige bestemmelser, herunder specielt idømmelse af bod. For projekter af 3. kategori videresender ministeriet også materialet til anklagemyndigheden.

Kommissionen råder i øjeblikket ikke over konkrete oplysninger for så vidt angår afslutningen af de forskellige sager, men de græske myndigheder har dog meddelt, at fejlene i flere tilfælde allerede er rettet, eller at der er foretaget nedskæringer i betalingen for de pågældende arbejder. Hertil kommer, at de førnævnte inspektørers arbejde vil gøre det muligt at afsløre, hvilke entreprenørvirksomheder, der ikke overholder procedurerne.

Kommissionen vil sørge for, at de græske myndigheder formelt giver den meddelelse om uregelmæssigheder stammende fra denne situation i henhold til bestemmelserne i Kommissionens forordning (EF) nr. 1681/94(1) om uregelmæssigheder og tilbagebetaling af beløb, der uberettiget er udbetalt inden for rammerne af finansieringen af strukturpolitikkerne, samt om oprettelse af et informationssystem på dette område.

Kommissionen agter at afkræve de græske myndigheder en nøje opfølgning af disse sager og de heraf følgende budgetmæssige konsekvenser.

(1) EFT L 178 af 12.7.1994.